Si Du a Shingnip hta na lawt kawt wa ai ni
Si Du a Shingnip hta na lawt kawt wa ai ni
Myitkyina Brang ka ai
Jinghpaw Mung hta Myen hpyendap hte KIA ni a lapran bai byin hpang wa sai majan nhpan a nhkan e hpyen tsin-yam hkrum sha lai wa sai ninggawn mungshawa ni, buga, mare kahtawng ni grai law la ai raitim, grai sawng ai hte laja lana hkrum sha lai wa sai kahtawng langai nga ai. Raitim dai kahtawng hpe laika hti ai ni gaw chye na n rai nga ai.
Dai kahtawng gaw Myen Mungdan a dingdung, Jinghpaw Mung kaw na kadai mung n chye ai kahtawng, Nhka Ga kahtawng ngu ai rai nga ai.
Nhka Ga Kahtawng gaw 2005 ning kaw nna she de hpang ai Jinghpaw Mung, Putao Ginwang Machyang Baw Mare a kahtawng langai rai nna Mali Hka a Sinpraw maga de rai nga ai. Bum yi mam hkai sha ladat hte Hkauna galaw ai hkailu hkaisha ladat lahkawng yan a matu mai kaja ai gasau kaja ai hte shing-ra tara kaja ai shara re.
Myen Hpyendap hte KIA hpyendap ni a lapran gaiwang masat da ai lamu ga jarit zawn rai masat tawn da hkrum ai Chyai Hka hte deng(2) daram tsan ai shara ( Buga masha ni a tak la ai lam hku nna) kaw de tawn ai kahtawng rai nga ai. Nta htinggaw (35) nga nna, masha jahpan hku ngu yang (126) nga ai kahtawng re. Kachin Wunpawng hpan rai nga ai Nunglungmi lakung ni law malawng shanu nga let, Hkristan makam hpe kam ai ni re.
Nhka Ga Kahtawng kaw moi gaw shanhte buga masha ni hkrai shanu machyu nga lai wa sai hte, 2013 ning August shata hta Myen Hpyendap hte KIA lapran hta majan bai byin ai hte Myen hpyendap Dapdung ni hku nna buga masha ni hpe roi rip sat ai lam, zing-ri zing-rat ai lam hte jahkrit shama ai dam hpe n dang hkam lu ai majaw buga masha nkau mi gaw Putao hte Machyang Baw de hprawng yen mat wa ma ai.
Raitim, Kahtawng kaw Myen hpyen dapdung ni hku nna hkawm sa na ahkang n jaw ai majaw buga masha (40) jan gaw, 2013 ning majan byin wa ai ten kaw na kahtawng kaw dap jung nga ai hpyenla marai (70)jan hte rau nga lai wa sai re lam buga masha ni kaw na chye lu ai. Dai ngam nga ai buga masha ni gaw dai kahtawng kaw na gara de mung n mai hkawm ai. Hkawm sa na rai yang mung dapdung ni a ahkang jaw madi shadaw ai lam lu yang she hkawm sa mai ai.
Dai kahtawng kaw 2015 ning January shata (15)ya hte (16) ya hta Myen Hpyendap dapdung ni hte KIA lapran majan byin pru wa sai majaw kahtawng kaw ngam nga ai buga masha ni Putao de hprawng yen mat sai.
“Hpyenla ni hte arau nga ra ai re majaw kahtawng kaw hkrit hkrit hte sha nga nga ai. Yup mung n pyaw ai. Sha yang pyi n mu ai. Galoi mung myit kahpra ra ai. Ndai kalang mung moi na hte maren bai byin wa na hkrit ai” ngu mazut dik ai mahkrum madup hpe kalang bai n hkrum mayu ai majaw, sinat nsen na ai hte kalang ta Putao de bai hprawng mat wa ra ai asak (69) ning re Slg.Mahking Hpung gaw n san n pra ai nsen hte tsun wa ai.
Hpyenla ni kahtawng kaw dap jung let nga ai ten kaw nna dai buga masha ni gaw shani shagu myit shimlum lam n lu ai zawn hkam sha ai ngu buga masha ni tsun ai. Dai ginra hta majan byin ai gaw Myen hpyendap kaw nna kahtawng kata du shang dap jung let, KIA Dap ginra ni hpe sa htim gasat ai majaw re, ngu buga masha ni kam nga ma ai. Dai majaw buga masha ni gaw kahtawng kaw dap jung let nga ai lam hpe n ra sharawng ma ai.
Myen Hpyen dapdung ni gaw Slg.Mahking Hpung hte rau kaga Nhka Ga buga masha (7) hpe myi kaw sumpan hte gyit pat let nta shadaw kaw (4) ya tup tup lata hpe shingdu yawn rai gyit dun da nna hpuntawng, sinat hte adit ai lam, lagaw lata ni hpe htawng ai lam ni hpe galaw let zing-ri nna buga na Num ni hte Ma ni hpe mung nta langai kaw sha rawng shangun let shinggan de n pru shangun ai lam hpe mung Nhka Ga buga masha ni hte Putao Ginwang (Jinghpaw Wunpawng Hkalup Hpung Zuphpawng)kaw na tsun ai.
Dai aten hta Nhka Ga kahtawng kaw du shang wa ai Myen Hpyen hpung ni gaw buga masha(3) hpe rim la nna, tara n lang kam mara rai zing-ri zing-rat sat ai lam hpe kahtawng masha ni hkrum katut ai hte dai marai (3) kaw na langai gaw n gring ai masha re ai lam hpe mung Nhka Ga buga masha ni hte Putao Ginwang (Jinghpaw Wunpawng Hkalup Hpung Zuphpawng) kaw na tsun ai.
“Shat mung n jaw sha ai, hkumsan na matu rai yang mung sumri gyit dun da ai dai shara kaw sha sa shangun ai. Ngai gaw asak pyi hkrung na zawn n nawn sai ngu myit tawn sai” ngu (4) ya tup tup myi kaw sumpan hkyeng hte gyit pat let zing-ri hkrum ai mahkrum madup hpe asak (26) ning re Shadang Di Ram hku nna shi a mahkrum madup ni hpe bai tsun sanglang dan ai.
2013 majan byin wa ai hpang kahtawng kaw hpyendap jung ai ten kaw nna buga masha ni hpe Myen hpyendap gaw phone line n kaja ai raitim, phone handset hte camera ni hpe mung n jaw lang ai , pat shingdang lai wa sai lam tsun ai. Dai ginra hte seng nna shilaika ni hte Radio hkan shanhte hte seng ang ai shiga ni na wa yang buga masha ni hpe jahkrit shama ai lam buga masha ni tsun ai.
Dai zawn re mabyin ni hpe Jinghpaw Mung a shiga dap ni mung buga masha ni a shim lum lam masa hpe tsang ra ai majaw n lu tang madun ma ai.
Zing-ri zing-rat ai lam hpe n dang hkam sha ai buga masha ni gaw ndai kalang mung moi na mahkrum madup zawn bai byin wa na hpe tsang ai majaw Nhka Ga kahtawng kaw ngam nga ai buga masha ni hte dai kahtawng hte ni nawn ai Ma Pyung buga masha ni Putao Mare de kahtawng kaw na
akatsi sha hprawng pru hkawm mat wa ai hte (5) ya na hkra lam hkawm let Putao Mare de January(22) hta du shang wa lu sai.
“Kahtawng kaw na pru ai shana kaw na grai nan jam jau ai. Ma ni gaw lagaw machyi mat ai majaw lam n lu hkawm mat ai. Hkrap ai. Hpyenla ni bai hkan shachyut na mung hkrit ai majaw datwan mung n gwi hpaw ai” ngu kahtawng kaw na hprawng pru wa yang lam kaw na mahkrum madup ni hpe tsun dan ai.
Duhkra ladaw gaw katsi ai gaw 3C (Degree Centigrade) rai nna, katsi la ai Putao a Nshung shana hta majan a majaw hprawng hkawm ra mat ai hpyen-yen marai (117) a hkrun lam kaw lam n lu hkawm ai asak ugut gu sai kaji kawoi ni hte ma ni hta sha n ga, ma shangai da ai (3) ya sha naw re ai kanu hte ma chyangai yan nu mung lawm ai re majaw, mayak manghkang hkum hkra hkamsha lai wa sai lam buga masha ni tsun ai.
Ya ndai ten Putao Ginwang hta Nhka Ga, Nhpi Ga, Kanai Yang, Hpa-kat Yang, Ma Pyung kahtawng ni kaw na buga masha ni yawng marai (317) rai nga sai re. Dai ni yawng hpe lusha jaw sha na matu lani mi hta langai mi lap-500 hte madi shadaw yang pyi shata mi lap-4,700,000/-(sen mali shi sanit tup) ma taw ai lam hpe Sara Hpung Hting tsun ai.
Ndai lam hte seng nna san sagawn na matu Myen Hpyendap a Dingdung Hpyen Dap-awn Daju(ေျမာက္ပိုင္းတိုင္းစစ္ဌာနခ်ဳပ္) de matut mahkai ai raitim, n lu matut mahkai ai hku re.
Nhka Ga hte Ma Pyung Buga masha ni Putao de du ai hpang Putao (ဗ်ဴဧာမွဴး) hte Machyang Baw Mare Salang kaw nna Nhka Ga Kahtawng a salang hpe shaga la nna, buga masha ni hpe buga de bai shaga bang na matu tsun wa sai lam hpe mung Nhka Ga Kahtawng a salang wa tsun ai.
Raitim buga masha ni hku nna n kam wa ai. Kahtawng kata kaw hpyenla ni hte rau nga yang tinang a matu simsa lam n nga ai zawn buga masha ni hkamsha ra nga sai.
“Arung arai ni hpe sum mat ai raitim, ya gaw asak lawt sai majaw pyaw sai. Kahtawng kaw nga yang gaw hpyenla ni hte rau nga ai majaw myit n ji n mu rai hkamsha ai. Simsa lam lu nna kahtawng kaw hpyenla ni n nga mat ai shaloi she bai wa na sai” ngu asak(60) ning re Nhka Ga buga masha jan: Ah Zun Nan kaw na shi a hkam lam hpe tsun dan ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn